b'\n_START_ARTICLE_\nLete\xc4\x8di ma\xc4\x8dki\n_START_SECTION_\nVsebina\n_START_PARAGRAPH_\nZgodba, v kateri nastopajo \xc4\x8dlani klape \xc2\xbblete\xc4\x8di ma\xc4\x8dki\xc2\xab,  se odvija v poznih  v 80. letih 20. stoletja v Ljubljani in njeni okolici. Opisuje dru\xc5\xa1\xc4\x8dino, ki si je nadela ime \xc2\xbblete\xc4\x8di ma\xc4\x8dki\xc2\xab, kar naj bi pomenilo, da jim ni\xc4\x8d ne more priti do \xc5\xbeivega, da so neuni\xc4\x8dljivi. \xc4\x8clani dru\xc5\xa1\xc4\x8dine se po marsi\xc4\x8dem med seboj razlikujejo, dru\xc5\xbei pa jih pripadnost klapi, ki jim pomeni neke vrste dom in varnost. Velike koli\xc4\x8dine alkohola ubla\xc5\xbeijo dnevne tegobe.  Fantje so ve\xc4\x8dinoma \xc5\xa1tudentje, ki pa so se od \xc5\xa1tudija oddaljili in brez pravega cilja, dela in odgovornosti \xc5\xbeivijo iz dneva v dan. Nejc in Borut na\xc4\x8drtujeta potovanje z ladjo okrog sveta. Jekyll je ljubitelj motorjev, zana\xc5\xa1a se na svoje pesti, za dru\xc5\xa1\xc4\x8dino pa je pomembna tudi njegova garsonjera. Matej je ljubljenec deklet, Jaro in Vane ne uspeta najti \xc4\x8dasa za \xc5\xa1tudij in letnik splava po vodi, Vinku je \xc5\xa1tudij nekoliko va\xc5\xbenej\xc5\xa1i in ni povsem predan klapi. Izrabijo vsako prilo\xc5\xbenost za zabavo, ki se jim ponudi. Ne moti jih, \xc4\x8de je pot do trenutno izbranega cilja polna zvija\xc4\x8d. Nekateri \xc4\x8dlani pogosto zaidejo \xc4\x8dez rob dru\xc5\xbebeno dovoljenega in imajo te\xc5\xbeave s policijo. V\xc4\x8dasih so neverjetno naivni, Nejc ugotovi, da se prav vse mora nau\xc4\x8diti iz svojih napak. Pogosto jo po pustolov\xc5\xa1\xc4\x8dinah po\xc5\xa1teno skupijo kot npr. no\xc4\x8d v Benetkah potem, ko so zakockali ves svoj denar. Dekleta predstavljajo postavlja\xc5\xa1ko zbiranje trofej in izjemoma prerastejo v resnej\xc5\xa1e ljubezensko razmerje. Nejc in Borut v svojih slikovitih debatah i\xc5\xa1\xc4\x8deta smisel \xc5\xbeivljenja in poka\xc5\xbeeta jasen ob\xc4\x8dutek za dobro in pravo smer. \xc5\xbdivljenje pa te\xc4\x8de naprej in fantje se drug za drugim trgajo iz dru\xc5\xa1\xc4\x8dine in odhajajo vsak svojo pot.\n_START_SECTION_\nZbirka\n_START_PARAGRAPH_\nRoman je iz\xc5\xa1el v zbirki Lete\xc4\x8di Ma\xc4\x8dki pri zalo\xc5\xbebi Mladinska knjiga.\n_START_SECTION_\nOcene in nagrade\n_START_PARAGRAPH_\nZa to delo je dobil Levstikovo nagrado, ki jo je podelila zalo\xc5\xbeba Mladinska knjiga.'